## L’Hospital Clínic de València participa en una guia de fisioteràpia i exercici físic per a pacients pediàtrics receptors de trasplantament de medul·la òssia

*** Es tracta de la primera guia nacional que hi ha sobre esta matèria i ha sigut consensuada per un equip multidisciplinari en el si del Grup Espanyol de Trasplantament Hematopoètic i Teràpia Cel·lular
* Té com a objectiu unificar criteris clínics i impulsar una pràctica clínica basada en l’aplicació de la fisioteràpia i l’exercici físic des de diferents disciplines en pacients pediàtrics**

El servici de Pediatria de l’Hospital Clínic de València, a través de la doctora Alba Peretó, pediatra de la unitat de referència d’Oncohematologia Pediàtrica, ha participat en la coordinació la ‘Guia de fisioteràpia i exercici físic per a pacients pediàtrics receptors d’un trasplantament de progenitors hematopoètics’.

El document ha sigut elaborat pel Grup Espanyol de Trasplantament Hematopoètic i Teràpia Cel·lular (GETH-TC). Es tracta de la primera guia que hi ha sobre esta matèria en el país i ha sigut consensuada per un equip multidisciplinari format per professionals d’infermeria, fisioterapeutes, educadors fisicoesportius, pediatres d’oncohematologia, psicooncòlegs i metges rehabilitadors de diferents hospitals nacionals.

“Entre les seqüeles que presenten els pacients pediàtrics diagnosticats de càncer i en concret els pacients que reben un trasplantament de progenitors hematopoètics destaquen les derivades de la immobilitat prolongada, així com de les complicacions osteomusculars a conseqüència dels tractaments administrats” ha explicat Alba Peretó.

“Tot això implica, globalment, una reducció de la condició física i qualitat de vida. Fomentar l’exercici físic durant el temps d’ingrés, així com en el domicili del pacient, és clau per a aconseguir resultats òptims del tractament” ha afegit l’especialista.

**Guiar els professionals**

La creació d’esta guia té com a objectiu unificar criteris clínics i impulsar una pràctica clínica basada en l’aplicació de la fisioteràpia i l’exercici físic des de les diferents disciplines. “També naix amb la idea de guiar els professionals que atenen els pacients, incloent des de lactants fins a adolescents que reben un trasplantament de medul·la” ha explicat la doctora Peretó.

La guia ajudarà a les unitats de trasplantament de progenitors hematopoètics pediàtrics a accedir a un major grau d’especialització per a reduir els efectes secundaris en l'àmbit físic, funcional, clínic i psicosocial derivats del trasplantament i altres teràpies cel·lulars. El document presenta diferents tipus d’intervenció depenent del perfil del pacient, edat, patologia i simptomatologia present.

Fecha: 13/04/2025